ມີການຮ້ອງຂໍ ໃຫ້ທ່ານນາງ Clinton ໄປຢ້ຽມຢາມລາວ
ບັນດາອະດີດເອກອັກຄະລັດຖະທູດ ສຫລ ຮຽກຮ້ອງໃຫ້ທ່ານນາງ Clinton ເດີນທາງໄປຢ້ຽມຢາມລາວ
ອະດີດເອກອັກຄະລັດຖະທູດຫຼືຫົວໜ້າສະຖານທູດສະຫະລັດປະຈຳປະເທດລາວ 6 ທ່ານ ໄດ້ສົ່ງສານສະບັບນຶ່ງ ໄປຫາລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ຮ້ອງຂໍໃຫ້ທ່ານນາງເດີນທາງໄປຢ້ຽມຢາມປະເທດລາວໃນລະຫວ່າງທີ່ທ່ານນາງ ເດີນທາງໄປຢ້ຽມຢາມເຂດເອເຊຍຕາເວັນອອກສຽງໃຕ້ຄັ້ງຈະມາ ແລະໃຫ້ຄວາມໝັ້ນໝາຍ ທີ່ຈະເພີ່ມການໃຫ້ຄວາມຊ່ອຍເຫຼືອຂອງສະຫະລັດ ໃນການເກັບກູ້ລະເບີດທີ່ບໍ່ທັນແຕກທີ່ ຍັງຕົກຄ້າງແຕ່ປາງສົງຄາມຫວຽດນາມນັ້ນ ບັນດາເອກອັກຄະລັດຖະທູດສະຫະລັດຂຽນວ່າ ໃນລະຫວ່າງສົງຄາມ ໄດ້ມີການຖິ້ມລະ ເບີດຫຼາຍກວ່າ 2 ລ້ານໂຕນລົງໃສ່ລາວ ຊຶ່ງເປັນລະເບີດໃນປະລິມານທີ່ຫຼາຍກວ່າ ທີ່ມີ ການຖິ້ມລົງໃສ່ເຢຍຣະມັນແລະຍີ່ປຸ່ນຮວມກັນໃນສົງຄາມໂລກຄັ້ງ ທີ 2 ອີງຕາມອັດຕາ ການສະເລ່ຍແລ້ວ ລາວແມ່ນປະເທດທີ່ຖືກຖິ້ມລະເບີດລົງໃສ່ ໜັກທີ່ສຸດເປັນປະວັດການ ມີຫຼາຍກວ່າ 30 ເປີເຊັນຂອງລະເບີດທີ່ຖິ້ມລົງໄປນັ້ນບໍ່ແຕກແລະລະເບີດທີ່ບໍ່ແຕກຢູ່ລາວ ນີ້ຍັງສືບຕໍ່ເປັນອຸບປະສັກຂັດຂວາງ ຕໍ່ການພັດທະນາ ແລະເຮັດໃຫ້ມີຜູ້ຄົນບາດເຈັບລົ້ມ ຕາຍຫຼາຍຮ້ອຍຄົນໃນແຕ່ລະປີ ຈົດໝາຍສະບັບນີ້ໄດ້ມີການລົງນາມໂດຍອະດີດເອກອັກຄະລັດຖະທູດຫຼືຫົວໜ້າສະຖານທູດ ສະຫະລັດປະຈຳ ສປປ ລາວ ປະກອບມີທ່ານນາງ Theresa A Tull ທ່ານ Harriet Isom ທ່ານນາງ Wendy Chamberlin ທ່ານ Charles Salmon Jr ທ່ານ Victor Tomseth ແລະທ່ານ Douglas Hartwick ພວກທ່ານເຫຼົ່ານີ້ເຄີຍປະຈຳການຢູ່ລາວແຕ່ ປີ 1983 ຫາ 2004